Broj: 711-I-1919-Pp-226-22/23-09-23

Zagreb, 21. rujna 2023.

**BOŽIDAR LONGIN**

**župan Zadarske županije**

**Predmet: BOŽIDAR LONGIN, župan Zadarske županije**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 21. rujna 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 11. travnja 2022. na temelju prijave otvorilo predmet protiv Božidara Longina, župana Zadarske županije, koji se vodi pod brojem Pp-226/22. U prijavi se navodi da je navedeni obveznik predsjednik i član više upravnih vijeća.

Povjerenstvo je podnositelja porukom e-pošte od 13. lipnja 2022. pozvalo dopuniti i specificirati prijavu navođenjem u kojim je upravnim vijećima Božidar Longin, župan Zadarske županije, član te je podnositelj pozvan dostaviti relevantnu dokumentaciju ako istom raspolaže. Na navedeno traženje podnositelj prijave nije odgovorio.

Člankom 3. stavkom 1. točkom 39. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), bilo je propisano da su gradonačelnici, općinski načelnici i njihovi zamjenici dužnosnici u smislu toga Zakona, a člankom 3. stavkom 1. točkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenog Zakona.

Uvidom u Registar obveznika, koji ustrojava i vodi Povjerenstvo, utvrđeno je da je Božidar Longin obnašao dužnost člana Uprave trgovačkog društva Hrvatske šume d.o.o. u mandatu 2008.-2012., dužnost zamjenika župana Zadarske županije u mandatu 2013.-2017., dužnost župana Zadarske županije u mandatu 2017.-2021. te da trenutno obnaša istu dužnost počevši od 7. lipnja 2021., slijedom čega je isti bio u obvezi postupati sukladno odredbama ZSSI/11-a do prestanka njegova važenja 25. prosinca 2021., kada je na snagu stupio ZSSI/21, a od stupanja ZSSI/21-a na snagu isti je u obvezi postupati sukladno odredbama toga Zakona.

U tijeku postupka izvršen je uvid u prijavu podnositelja, Registar obveznika, dopis Zadarske županije od 10. srpnja 2023. KLASA: 081-02/23-01/1, URBROJ: 2198-01-23-5, dopis Vlade Republike Hrvatske, Glavnog tajništva, od 20. srpnja 2023. KLASA: 080-02/23-02/53, URBROJ: 50301-15/28-23-05, Rješenje o imenovanju predsjednika i članova Upravnog vijeća Lučke uprave Zadar od 4. ožujka 2016. KLASA: 080-02/16-01/158, URBROJ: 5030115/1-16-02, Rješenje o razrješenju predsjednika i članova Upravnog vijeća Lučke uprave Zadar od 30. ožujka 2020. KLASA: 080-02/20-02/24, URBROJ: 50301-15/28-20-02, Rješenje o imenovanju predsjednika i članova Upravnog vijeća Lučke uprave Zadar od 30. ožujka 2020. KLASA: 080-02/20-01/41, URBROJ: 50301-15/28-20-02, Rješenje o imenovanju člana Upravnog vijeća Hrvatskih voda od 4. siječnja 2018. KLASA: 080-02/18-01/02, URBROJ: 50301-15/28-18-02, Rješenje o razrješenju člana Upravnog vijeća Hrvatskih voda od 24. veljače 2022. KLASA: 080-02/22-02/12, URBROJ: 50301-15/28-22-02, dopis Vlade Republike Hrvatske, Glavnog tajništva, od 1. kolovoza 2023. KLASA: 080-02/23-02/53, URBROJ: 50301-15/07-23-06, Rješenje o razrješenju Božidara Longina dužnosti predsjednika Upravnog vijeća Lučke uprave Zadar od 20. srpnja 2023. KLASA: 080-02/23-02/53, URBROJ: 50301-15/28-23-04, predmet Povjerenstva broj P-158/22, Registar imovinskih kartica, informacijski sustav Porezne uprave te Odluku o popisu pravnih osoba od posebnog državnog interesa („Narodne novine“, br. 144/10., 16/14., 55/15., 105/15. i 134/20.).

Povjerenstvo je u svrhu utvrđivanja činjenica u postupku iz svoje nadležnosti dopisom Broj: 711-I-1368-Pp-226-22/23-03-23 od 3. srpnja 2023. zatražilo od Vlade Republike Hrvatske dostavu očitovanja je li Vlada Republike Hrvatske od ožujka 2011. do danas imenovala obveznika Božidara Longina, župana Zadarske županije, za predsjednika ili člana upravnog vijeća ustanove kojoj je Republika Hrvatska osnivač te, ako jest, u kojem je razdoblju obveznik obnašao navedene funkcije i je li za njihovo obnašanje primao naknadu.

Povjerenstvo je također dopisom Broj: 711-I-1369-Pp-226-22/23-04-23 od 3. srpnja 2023. zatražilo od Zadarske županije očitovanje je li Zadarska županija od ožujka 2011. do danas imenovala Božidara Longina za predsjednika ili člana upravnog vijeća ustanove kojoj je ista županija osnivač te, ako jest, u kojem je razdoblju obveznik obnašao navedene funkcije i je li za njihovo obnašanje primao naknadu.

Zadarska županija je na traženje Povjerenstva odgovorila dopisom od 10. srpnja 2023. navodeći da Zadarska županija od ožujka 2011. do danas nije imenovala Božidara Longina za predsjednika ili člana upravnog vijeća ustanove kojoj je ista županija osnivač.

Vlada Republike Hrvatske, Glavno tajništvo, na navedeno je traženje odgovorilo dopisom od 20. srpnja 2023. navodeći da je Vlada Republike Hrvatske, na prijedlog Ministarstva mora, prometa i infrastrukture, na sjednici održanoj 4. ožujka 2016. imenovala Božidara Longina predsjednikom Upravnog vijeća Lučke uprave Zadar te da je imenovani na sjednici Vlade Republike Hrvatske održanoj 30. ožujka 2020. razriješen spomeute dužnosti te imenovan predsjednikom Upravnog vijeća Lučke uprave Zadar u novom mandatnom razdoblju. Dalje se u dopisu navodi da je Božidar Longin podnio ostavku na dužnost predsjednika Upravnog vijeća Lučke uprave Zadar te da je na sjednici Vlade Republike Hrvatske održanoj 20. srpnja 2023. razriješen spomenute dužnosti, a da će Rješenje biti objavljeno u službenom glasilu Republike Hrvatske te da će biti naknadno dostavljeno Povjerenstvu. U dopisu se također navodi da je Vlada Republike Hrvatske na prijedlog ministra zaštite okoliša i energetike, na sjednici održanoj 4. siječnja 2018. imenovala Božidara Longina članom Upravnog vijeća Hrvatskih voda te da je zbog isteka mandata razriješen spomenute dužnosti na sjednici Vlade Republike Hrvatske održanoj 24. veljače 2022. Naposljetku se u dopisu napominje da Vlada Republike Hrvatske ne raspolaže podacima o isplati naknada za obnašanja spomenutih dužnosti.

Uvidom u dostavljeno Rješenje o imenovanju predsjednika i članova Upravnog vijeća Lučke uprave Zadar od 4. ožujka 2016. utvrđeno je da je istim Vlada Republike Hrvatske Božidara Longina imenovala predsjednikom Upravnog vijeća Lučke uprave Zadar.

Uvidom u dostavljeno Rješenje o razrješenju predsjednika i članova Upravnog vijeća Lučke uprave Zadar od 30. ožujka 2020. utvrđeno je da je istim Vlada Republike Hrvatske Božidara Longina razriješila dužnosti predsjednika Upravnog vijeća Lučke uprave Zadar radi isteka mandata.

Uvidom u dostavljeno Rješenje o imenovanju predsjednika i članova Upravnog vijeća Lučke uprave Zadar od 30. ožujka 2020. utvrđeno je da je istim Vlada Republike Hrvatske Božidara Longina imenovala predsjednikom Upravnog vijeća Lučke uprave Zadar.

Uvidom u Rješenje o imenovanju člana Upravnog vijeća Hrvatskih voda od 4. siječnja 2018. utvrđeno je da je istim Vlada Republike Hrvatske Božidara Longina imenovala članom Upravnog vijeća Hrvatskih voda.

Uvidom u dostavljeno Rješenje o razrješenju člana Upravnog vijeća Hrvatskih voda od 24. veljače 2022. utvrđeno je da je istim Vlada Republike Hrvatske Božidara Longina razriješila dužnosti člana Upravnog vijeća Hrvatske vode zbog isteka mandata.

Vlada Republike Hrvatske, Glavno tajništvo, dopisom od 1. kolovoza 2023. KLASA: 080-02/23-02/53, URBROJ: 50301-15/07-23-06, dostavilo je Rješenje o razrješenju Božidara Longina dužnosti predsjednika Upravnog vijeća Lučke uprave Zadar od 20. srpnja 2023. u čijem se obrazloženju navodi da je dosadašnji predsjednik Upravnog vijeća Lučke uprave Zadar zatražio razrješenje sa spomenute dužnosti te da je Kadrovska komisija Vlade Republike Hrvatske na prijedlog potpredsjednika Vlade Republike Hrvatske i ministra mora, prometa i infrastrukture odlučila predložiti Vladi Republike Hrvatske njegovo razrješenje na osobni zahtjev.

Uvidom u Registar imovinskih kartica za Božidara Longina, župana Zadarske županije, utvrđeno je da je isti u imovinskim karticama naveo da volonterski obnaša dužnost predsjednika Upravnog vijeća Lučke uprave Zadar i dužnost člana Upravnog vijeća Hrvatskih voda te je i uvidom u informacijski sustav Porezne uprave utvrđeno da obveznik Božidar Longin nije primio naknadu od Hrvatskih voda.

Uvidom u Odluku o popisu pravnih osoba od posebnog državnog interesa („Narodne novine“, br. 144/10., 16/14., 55/15., 105/15. i 134/20.) utvrđeno je da su Lučka uprava Zadar i Hrvatske vode – pravna osoba za upravljanje vodama u istoj Odluci navedene kao pravne osobe od posebnog državnog interesa.

Člankom 14. stavkom 1. ZSSI/11-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima, a stavkom 2. istoga članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju pri čemu za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova. Prema stavku 3. istoga članka Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, a stavkom 2. istoga članka toga Zakona prpisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju, a za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova. Prema stavku 3. istoga članka ZSSI/21-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a prema stavku 6. istoga članka odredbe stavka 2. ovoga članka ne odnose se na općinske načelnike, gradonačelnike, župane i njihove zamjenike.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Nastavno na sve utvrđeno u ovoj pravnoj stvari, Povjerenstvno ističe da Božidar Longin, župan Zadarske županije, obnašajući funkciju predsjednika Upravnog vijeća Lučke uprave Zadar u razdoblju od 4. ožujka 2016. do 24. prosinca 2021., za vrijeme važenja ZSSI/11-a, nije povrijedio odredbe toga Zakona imajući u vidu iznimku propisanu člankom 14. stavkom 2. ZSSI/11-a.

U odnosu na utvrđenu okolnost obnašanja funkcije predsjednika Upravnog vijeća Lučke uprave Zadar od 25. prosinca 2021. do 19. lipnja 2023., za vrijeme važenja ZSSI/21-a, Povjerenstvo je uvidom u upisnik predmeta sukoba interesa koji se vodi u Povjerenstvu, utvrdilo da je u predmetu P-158/22 na 17. sjednici održanoj 28. srpnja 2023. donijelo odluku kojom je utvrdilo da je Božidar Longin, obnašanjem funkcije predsjednika Upravnog vijeća Lučke uprave Zadar u navedenom razdoblju počinio povredu članka 18. stavka 2. i 6. ZSSl/21-a za koju je povredu istome izrečena novčana sankcija u iznosu od 530,89 eura.

Nadalje, utvrđeno je da je Božidar Longin, župan Zadarske županije, obnašao dužnost člana Upravnog vijeća Hrvatskih voda od 4. siječnja 2018. do 24. veljače 2022. Navedena pravna osoba utvrđena je Odlukom Hrvatskoga sabora pravnom osobom od posebnog državnog interesa. Sukladno navedenom, obnašanjem dužnosti člana Upravnog vijeća Hrvatskih voda u razdoblju od 4. siječnja 2018. do 24. prosinca 2021., za vrijeme važenja ZSSI/11-a, obveznik Božidar Longin, župan Zadarske županije, nije povrijedio odredbe toga Zakona imajući u vidu iznimku propisanu člankom 14. stavkom 2. ZSSI/11-a.

Obnašanje dužnosti člana Upravnog vijeća Hrvatskih voda u razdoblju od 25. prosinca 2021. do 24. veljače 2022., za vrijeme važenja ZSSI/21-a, predstavljalo bi povredu članka 18. stavka 1. toga Zakona budući da se iznimka od navedene odredbe propisana stavkom 2. istoga članka od stupanja na snagu ZSSI/21-a više ne primjenjuje na općinske načelnike, gradonačelnike, župane i njihove zamjenike.

Imajući u vidu da je Božidar Longin razriješen dužnosti člana Upravnog vijeća Hrvatskih voda 24. veljače 2022., dakle, unutar roka od 60 dana od dana stupanja na snagu ZSSI/21-a u kojem je bio dužan urediti svoje privatne poslove kako bi se spriječio predvidljivi sukob interesa prema članku 8. stavku 1. ZSSI/21-a, Povjerenstvo je utvrdilo da iz postupanja obveznika Božidara Longina ne proizlazi postojanje pretpostavki za pokretanje postupka pred Povjerenstvom.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Božidar Longin, osobnom dostavom
2. Objava na internetskoj stranici Povjerenstva
3. Pismohrana